送八弟赴官汝南
作者：蘇過
朝代：宋

paragraphs: 丈夫志四方，彈冠苦不早。
終童來請纓，賈誼試三表。
二子俱弱冠，功名滿懷抱。
要非江湖士，未易語枯槁。
君年逾三十，閉門事幽討。
父兄逼從仕，攬轡方稍稍。
久安田舍樂，寧坐元龍笑。
白髪始爲郎，定似馮唐老。
效官麴糵間，區區營一飽。
雖知漿饋薄，要使人無保。
淮蔡山川類，民淳足魚稻。
作詩慰所思，夢繞池塘草。